Irsk gissel: - De siste 48 timene var et helvete
Torsdag ettermiddag kom de første meldingene om at gisselsituasjonen ved gassanlegget i In Amenas i Algerie var over. Blant de som skal ha klart å komme seg vekk er den irske statsborgeren Stephen McFaul fra Andersontown i Belfast. BAKGRUNN:Øyenvitne: Flere døde ved Statoil-anlegget Hans far, Christopher McFaul, var overlykkelig over at sønnen ikke lenger holdes som gissel. - Mine tanker går nå til de andre gislene som fortsatt er der. Sønnen min har beskrevet de siste 48 timene som et helvete, sier faren i et intervju med Sky News. Frigivelsen blir også bekreftet av det irske innenriksdepartementet. De har også varslet familien om at Stephen var i trygghet. Stephens søster sier til BBC News at broren blir debriefet av lokale myndigheter. - Jeg synes så synd på de familiene som har mistet sine kjære og andre som er savnet, sier søsteren til den britiske kanalen. Også den irske statsministeren Enda Kenny uttrykker sin glede over at Stephen McFaul er i trygghet. - Jeg forstår at han allerede har snakket med sin familie i Belfast og ønsker ham en trygg reise hjem til sine kjære. Jeg vil gjerne rette en takk til alle som har vært involvert i å løse denne krisen, og mine tanker går til de andre arbeiderne og deres familier som har havnet i sentrum av denne traumatiske situasjonen, skriver Kenny i en pressemelding.
Etter å ha blitt holdt fanget av gisseltakerne, kunne irske Stephen McFaul (36) torsdag endelig fortelle familien at han var i trygghet.